SKRIFTLIG FORESPØRGSEL P-1600/02

af Rosa Miguélez Ramos (PSE) til Kommissionen

(31. maj 2002)

Om: Skævheder i den spanske provins Teruel

Aragón er en europæisk region præget af lav befolkningstæthed (44,8 indbyggere pr. km2). Dette forhold er endnu mere udtalt i provinsen Teruel (9,3 indbyggere pr. km2) og forstærkes yderligere af, at 9 148 af de i alt 14 785 km2 ligger i over 1 000 m højde, hvilket forhindrer udfoldelse af en lang række aktiviteter. Provinsen Teruel bidrager til trods herfor i betydeligt omfang til den samlede økonomi både i Aragón og

på nationalt plan. De tre dér beliggende konventionelle varmekraftværker (Andorra, Escucha og Escatrón) producerer på årsbasis 70 % af energibalancen i Aragón, der eksporterer til resten af Spanien. Disse varmekraftværker tegnede sig for 25 % af provinsens BNI på det tidspunkt, hvor referencen med henblik på udvælgelse af regioner under mål 1 blev beregnet.

Hvis Teruel skal gennemgå en udvikling, forudsætter dette etablering af de infrastrukturer, der ikke findes i dag, og som er absolut nødvendige for at overvinde provinsens isolerede position. Disse infrastrukturer er Teruels sidste mulighed for at blive inddraget i den dynamik, der er kendetegnende for naboregionen Valencia eller Ebro-aksen. En udvidelse af den økonomiske Middelhavsakse, således at den strækker sig længere ind i landet, vil medføre øjeblikkelige fordele for Teruel.

Veldimensionerede infrastrukturer, beskyttelse af det naturlige miljø samt tidssvarende planlægning vil kunne danne grundlag for fremme af den interne udvikling i provinser som Teruel og derigennem skabe en bæredygtig model.

Har Kommissionen planer om at iværksætte en politik, der tager sigter på at trække de store vækstakser i dette tilfælde Middelhavsaksen ind i landet, for at Teruel kan drage fordel heraf?

Har Kommissionen mulighed for at kombinere Middelhavsområdet og områder længere inde i landet for at mindske forskellene mellem regionerne?

Er det efter Kommissionens opfattelse muligt at ændre højhastighedsstrækningen mellem Madrid og den spanske østkyst, således at Teruel som gennemgangsby kan drage fordel af de aktiviteter, der måtte følge i kølvandet på Middelhavsaksen, og dermed bekræfte relationer, der har bestået i årtier.

Svar afgivet på Kommissionens vegne af Michel Barnier

(2. juli 2002)

I programmeringsperioden 2000-2006 er provinsen Teruel fuldt støtteberettiget under mål 2, som sigter mod at støtte økonomisk og social omstilling i regioner med strukturvanskeligheder for indeværende periode.

For perioden 2000-2006 tilskynder Kommissionen i de retningslinjer, den har vedtaget for strukturfondenes og Samhørighedsfondens programmer, til at sikre integration mellem strukturfondenes aktiviteter, således at man kan fremme en reel synergi mellem udviklingen af byer og landdistrikter og dermed bidrage til en mere ligevægtig territorial udvikling. I retningslinjerne fremhæves ligeledes nødvendigheden af at tage hensyn til de tværnationale følger i fastlæggelsen af prioriteterne for investeringer, især på transportområdet. Udviklingen i hver enkelt region bør også bidrage til, at der opstår stadig flere økonomisk integrerede zoner, som er mere jævnt fordelt i EU, og som bygger på tanken om udvikling af et europæisk rum med flere centre. Kommissionen sikrer, at lovgivningen og EU-politikkerne gennemføres i de projekter, som fremlægges til samfinansiering under strukturfondene og Samhørighedsfonden, og som vedrører infrastrukturer i forbindelse med højhastighedsforbindelsen mellem Madrid og den spanske østkyst. Kommissionen er dog ikke kompetent til at gribe ind i analysen af de forskellige alternativer til denne linjeføring, som de spanske myndigheder behandler, idet dette alene er den spanske regerings ansvar.

I den anden rapport om økonomisk og social samhørighed(1) var en af Kommissionens prioriteter for den fremtidige samhørighedspolitik områder, som lider under alvorlige geografiske eller naturbestemte handicap, herunder områder med lav befolkningstæthed. Inden for rammerne af ORATE (observationscenter for EU's fysiske og funktionelle udvikling), finansieret over EU-initiativet Interreg III, gennemfører Kommissionen i samarbejde med medlemsstaterne undersøgelser, som har til formål at uddybe kendskabet til det europæiske territorium og berige den løbende debat om den fremtidige samhørighedspolitik. I denne sammenhæng vil bl.a. nedenstående emner blive uddybet: udvikling af flere forskellige centre og partnerskaber mellem land og by, lige adgang til infrastruktur og viden, offentlige tjenester som drivkraft for territorial samhørighed og indvirkningen af EU's transportpolitik og de transeuropæiske net på territorierne. Resultaterne af disse undersøgelser vil danne grundlag for Kommissionens tredje samhørighedsrapport, som kommer til at handle om den fremtidige samhørighedspolitik.

Forslaget til Europa-Parlamentets og Rådets beslutning 1346/2001/EF(2) om ændring af beslutning af 23. juli 1996 om generelle regler for Fællesskabets finansielle støtte til transeuropæiske net(3), som er til behandling i Parlamentet, er udarbejdet på grundlag af forslag fra de pågældende medlemsstater og indeholder en ajourføring af kortene i bilag I, bl.a. af det spanske jernbanenet. Vedrørende Teruel-provinsen er forbindelsen Canfranc-Huesca-Zaragoza-Teruel med i det nævnte net, hvilket er et betydeligt bidrag til at overvinde denne regions isolation, som nævnt af det ærede medlem.

(1) KOM(2001) 24 endelig udg.

(2) EFT C 362 E af 18.12.2001.

(3) EFT L 228 af 9.9.1996.